RÅDETS FORORDNING (EF) Nr. 1588/96 af 30. juli 1996 om ændring af forordning (EØF) nr. 805/68 om den fælles markedsordning for oksekød, med hensyn til produktionsåret og sæsonpræmien

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen (1),

under henvisning til udtalelse fra Europa-Parlamentet (2),

under henvisning til udtalelse fra Det Økonomiske og Sociale Udvalg (3), og

ud fra følgende betragtninger:

I artikel 4 i forordning (EØF) nr. 805/68 (4) er det fastsat, at produktionsåret begynder den første mandag i april måned; erfaringerne viser, at produktionsåret bør begynde den 1. juli og slutte den 30. juni året efter;

i henhold til artikel 4c, stk. 3, i forordning (EØF) nr. 805/68 har Kommissionen forelagt Rådet en rapport om situationen i oksekødssektoren, især om visse foranstaltninger, der blev indført ved den nye præmieordning, som blev introduceret ved reformen; nævnte forordning bør tilpasses i overensstemmelse med konklusionerne i rapporten;

den i artikel 4c i forordning (EØF) nr. 805/68 omhandlede sæsonpræmie har bevirket en mærkbar forøgelse af antallet af stude, der slagtes uden for den årlige indbindingsperiode; på grund af de naturgivne forhold og produktionsstrukturen er Irland og i mindre omfang Nordirland de regioner, der er mest berørt af slagtningernes sæsonfordeling, og ydelsen af præmien på en del af øen og ikke på en anden skaber derfor forstyrrelser på deres markeder og kan medføre en vis samhandel med dyr, der er uønsket af sundhedshensyn; når tærsklen for at opnå præmie overskrides i Irland eller i Nordirland, bør præmien derfor anvendes såvel i Irland som i Nordirland; når tærsklen for at opnå præmien ikke nås, er det dog hensigtsmæssigt at tillade, at de medlemsstater, der er berørt af sæsonfordelingen, fortsat yder denne præmie, men i så tilfælde for produktionssektorens egen regning mod en samtidig nedsættelse af den anden tranche af den særlige præmie; endelig kan man udlede af den nuværende forordning, at for at præmien kan udbetales, skal dyret slagtes i året efter det år, hvor den særlige præmie ydes, men da dette ikke er ønskeligt, bør henvisningen til det følgende år afskaffes; af alle disse årsager er det hensigtsmæssigt at opretholde sæsonpræmien, men visse aspekter af den bør forbedres -

UDSTEDT FØLGENDE FORORDNING:

Artikel 1

I forordning (EØF) nr. 805/68 foretages følgende ændringer:

1) Artikel 4 affattes således:

»Artikel 4

Produktionsåret begynder for alle de i artikel 1 nævnte produkter den 1. juli og slutter den 30. juni året efter, medmindre Rådet på forslag af Kommissionen vedtager andet med kvalificeret flertal.«

2) Artikel 4c:

a) Stk. 1, affattes således:

»1. Når antallet af stude, der slagtes i løbet af perioden fra 1. september til 30. november i et år, i en medlemsstat overstiger 35 % af de samlede årlige slagtninger af stude, kan producenterne efter ansøgning få udbetalt en tillægspræmie oven i den særlige præmie, der ydes efter artikel 4b (sæsonpræmie). Hvis ovennævnte sats nås i Irland eller i Nordirland, anvendes præmien såvel i Irland som i Nordirland.

Det afgøres på grundlag af de slagtninger, der er foretaget i løbet af det andet år inden det år, i hvilket det dyr, for hvilket præmien ydes, slagtes, om satsen på 35 % er overskredet.

Ved anvendelse af denne artikel på Det Forenede Kongerige betragtes Nordirland som en særskilt enhed«

b) i stk. 2, erstattes ordene »i det følgende år«, hver gang de forekommer med ordene »i det pågældende år«

c) stk. 3, affattes således:

»3. Hvis den i stk. 1 omhandlede sats ikke nås, kan de medlemsstater, hvis producenter tidligere har modtaget sæsonpræmien, og hvis antal producerede stude er højere end 60 % af det samlede antal producerede handyr, beslutte at yde denne præmie til en sats på 60 % af de beløb, der er fastsat i stk. 2.

I så tilfælde nedsættes anden tranche af den særlige præmie for stude, der ydes i denne medlemsstat efter artikel 4b, i et sådant omfang, at foranstaltningen bliver finansielt neutral i det samme regnskabsår. Nedsættelsen beregnes efter proceduren i artikel 27 inden den endelige udbetaling af præmiens anden tranche.

Ved anvendelse af denne foranstaltning betragtes Irlands og Nordirlands områder som et fælles område i forbindelse med beregningen af antallet af producerede handyr og dermed udbetalingen af præmien.«

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 30. juli 1996.

På Rådets vegne

H. COVENEY

Formand

(1) EFT nr. C 125 af 27. 4. 1996, s. 29.

(2) EFT nr. C 166 af 10. 4. 1996.

(3) EFT nr. C 204 af 15. 7. 1996, s. 57.

(4) EFT nr. L 148 af 28. 6. 1968, s. 24. Forordningen er senest ændret ved forordning (EØF) nr. 1357/96 (EFT nr. L 175 af 13. 7. 1996, s. 9).